問淵明
作者：蘇軾
朝代：宋

paragraphs: 子知神非形，何復異人天。
豈惟三才中，所在靡不然。
我引而高之，則爲星斗懸。
我散而卑之，寧非山與川。
三皇雖云沒，至今在我前。
八百要有終，彭祖非永年。
皇皇謀一醉，發此露槿妍。
有酒不辭醉，無酒斯飲泉。
立善求我譽，饑人食饞涎。
委運憂傷生，憂去生亦還。
縱浪大化中，正爲化所纏。
應盡便須盡，寧復事此言。